b"\n_START_ARTICLE_\nKnut Wicksell\n_START_SECTION_\nBiografia\n_START_PARAGRAPH_\nDes de la seva infantesa fou un vigor\xc3\xb3s opositor de les convencions socials. Quan es va casar va menysprear l'Esgl\xc3\xa9sia i l'Estat, anunciant simplement que ell i la seva notable dona s'havien unit mitjan\xc3\xa7ant un contracte privat. Ja prop dels cinquanta anys va posar en perill la seva primera oportunitat de reconeixement professional i la fi de la inseguretat financera de la seva activitat de conferenciant i pamfletari, al negar-se a seguir els procediments prescrits per als nomenaments en les reials universitats sueques: era tan intens el seu republicanisme que no podia sotmetre's a l'\xc3\xbas de l'expressi\xc3\xb3 \xe2\x80\x9cel m\xc3\xa9s obedient serf de la Seva Majestat\xe2\x80\x9d, que havia d'utilitzar per a sol\xc2\xb7licitar del rei el nomenament formal per a la c\xc3\xa0tedra d'Economia de la Universitat de Lund. Tot i la seva vict\xc3\xb2ria en aquestes batalles, no deixava passar l'ocasi\xc3\xb3 de \xe2\x80\x9crevolucionar el galliner\xe2\x80\x9d convertint-se en campi\xc3\xb3 de causes impopulars._NEWLINE_En els seus escrits t\xc3\xa8cnics, Wicksell va polir i redefinir l'enfocament marginal de l'an\xc3\xa0lisi del valor i la distribuci\xc3\xb3. No va arribar a la conclusi\xc3\xb3 (com algun dels seus contemporanis neocl\xc3\xa0ssics) que la distribuci\xc3\xb3 dels recursos resultant de la lliure compet\xc3\xa8ncia fos socialment \xc3\xb2ptim. No va negar que un r\xc3\xa8gim que gaud\xc3\xads de les condicions requerides per a la compet\xc3\xa8ncia pura tendiria a donar un resultat en el que els preus dels factors productius fossin iguals al valor de les seves productivitats marginals respectives, i que els preus dels productes iguals als costos marginals de producci\xc3\xb3. Tampoc va negar que en tal r\xc3\xa8gim no podria aconseguir-se cap guany productiu amb una redistribuci\xc3\xb3 d'unes exist\xc3\xa8ncies donades de recursos productius. Va insistir, tanmateix, que la desitjabilitat social d'aquests resultats no podia ser jutjada a\xc3\xaflladament de la distribuci\xc3\xb3 de la renda i la riquesa. Sobre aquest punt va escriure en una ocasi\xc3\xb3:_NEWLINE_Com a q\xc3\xbcesti\xc3\xb3 de fet, tot argument a favor de la lliure compet\xc3\xa8ncia es basa sobre un sup\xc3\xb2sit t\xc3\xa0cit, que, tanmateix, correspon poc a la realitat, i \xc3\xa9s que, des del principi, tots els homes s\xc3\xb3n iguals. Si fos aix\xc3\xad, cadasc\xc3\xba tindria la mateixa capacitat de treball, la mateixa educaci\xc3\xb3 i, sobretot, els mateixos actius econ\xc3\xb2mics, i llavors podria dir-se molt a favor de la lliure compet\xc3\xa8ncia; cada persona s'hauria de culpar nom\xc3\xa9s a ella mateixa, si no tingu\xc3\xa9s \xc3\xa8xit._NEWLINE_Per\xc3\xb2 si tots els car\xc3\xa0cters i situacions s\xc3\xb3n desiguals b\xc3\xa0sicament; si algunes persones no veuen carta, altres reben bona m\xc3\xa0 des del comen\xc3\xa7ament, la lliure compet\xc3\xa8ncia no faria res per evitar que les primeres perdessin la resta mentre les darreres guanyen totes les partides._NEWLINE_Aix\xc3\xb2 no vol dir, mantenia Wicksell, que els mitjans de producci\xc3\xb3 hagin de socialitzar-se. Va veure poques probabilitats de qu\xc3\xa8 la propietat p\xc3\xbablica pogu\xc3\xa9s millorar el funcionament productiu del sistema de mercat lliure. Va exposar la seva postura amb arguments semblants als que B\xc3\xb6hm-Bawerk havia utilitzat per demostrar que totes les societats, incl\xc3\xbas les m\xc3\xa9s primitives, s'enfrontaven amb els mateixos problemes fonamentals de la producci\xc3\xb3 capitalista. Va considerar que l'Estat hauria de dirigir l'atenci\xc3\xb3 a reduir el handicaps soferts pels m\xc3\xa9s d\xc3\xa8bils en la lluita competitiva, fen disponibles les oportunitats lliure i universalment i gravant l'her\xc3\xa8ncia fortament._NEWLINE_La m\xc3\xa9s nova de les contribucions anal\xc3\xadtiques de Wicksell va tenir lloc en el camp de la teoria monet\xc3\xa0ria. El neoclassicisme ortodox tractava les q\xc3\xbcestions monet\xc3\xa0ries com a clarament secund\xc3\xa0ries. Els diners eren essencials com a mitj\xc3\xa0 d'intercanvi, per\xc3\xb2 era un vel que cobria les transaccions de b\xc3\xa9ns. Wicksell, al contrari, va sostenir que els diners i el cr\xc3\xa8dit tenien una influ\xc3\xa8ncia vital en el nivell de l'activitat econ\xc3\xb2mica. Endem\xc3\xa9s, aquestes mat\xc3\xa8ries creixien en import\xc3\xa0ncia i complexitat amb la creixent import\xc3\xa0ncia dels Bancs com a creadors de mitjans de pagament. La quantitat de cr\xc3\xa8dit oferta pels Bancs quedava determinada en primer lloc per la demanda de pr\xc3\xa9stecs, que, a la vegada, es derivava dels guanys nets esperats pels prestataris. No es seguia necess\xc3\xa0riament, per\xc3\xb2, que el tipus d'inter\xc3\xa8s carregat pels bancs coincid\xc3\xads amb el normal que corresponia a la productivitat marginal del capital i a l'equilibri entre estalvi i inversi\xc3\xb3. Si, per exemple, el tipus de mercat fos menor que el tipus d'inter\xc3\xa8s real, llavors:_NEWLINE_... es desanimar\xc3\xa0 l'estalvi i, per aquesta ra\xc3\xb3, hi haur\xc3\xa0 una demanda de b\xc3\xa9ns i serveis creixent pel consum present. En segon lloc, es veuran augmentades les oportunitats de benefici pels empresaris, creixent evidentment la demanda per a una futura producci\xc3\xb3 de b\xc3\xa9ns i serveis aix\xc3\xad com la de mat\xc3\xa8ries primeres ja en el mercat, en la mateixa quantia en qu\xc3\xa8 ho haguessin fet pr\xc3\xa8viament, de no haver estat pel m\xc3\xa9s elevat tipus d'inter\xc3\xa8s. Degut a l'augment en la renda dels treballadors, terratinents i propietaris de mat\xc3\xa8ries primeres, etc\xc3\xa8tera, els preus dels b\xc3\xa9ns de consum comen\xc3\xa7aran a pujar, tant m\xc3\xa9s que els factors de la producci\xc3\xb3 abans disponibles s'han transferit ara a la producci\xc3\xb3 futura. Es veur\xc3\xa0 pertorbat, per tant, l'equilibri en el mercat de b\xc3\xa9ns i serveis. Enfront d'una major demanda en les dues direccions, hi haur\xc3\xa0 una oferta igual i incl\xc3\xbas menor, la qual cosa haur\xc3\xa0 de resultar en un augment dels salaris i, directament o indirecta, dels preus._NEWLINE_Resumint, l'an\xc3\xa0lisi de Wicksell apuntava la possibilitat que el comportament dels tipus d'inter\xc3\xa8s, m\xc3\xa9s que tendir autom\xc3\xa0ticament a assegurar un equilibri agregatiu, podria, al contrari, generar moviments cumulatius en direcci\xc3\xb3 oposada a l'equilibri. Endem\xc3\xa9s, en un sistema amb una oferta altament el\xc3\xa0stica de cr\xc3\xa8dit bancari no hi havia ra\xc3\xb3 per esperar que dites fluctuacions es corregissin per si mateixes sense una considerable dislocaci\xc3\xb3. Les connexions indirectes que Wicksell va establir entre el sistema monetari i el nivell d'activitat econ\xc3\xb2mica per mitj\xc3\xa0 del tipus d'inter\xc3\xa8s anunciaven una revoluci\xc3\xb3 major en el pensament econ\xc3\xb2mic, que en els anys trenta havia de fer tremolar els fonaments de l'economia neocl\xc3\xa0ssica."